দিল্লি ক্রিকেট বোর্ড বিতর্কে অরুণ জেটলির পাশেই দাঁড়ালেন প্রধানমন্ত্রী নরেন্দ্র মোদী। আজ দলীয় সাংসদদের মোদী বলেন, ডিডিসিএ বিতর্কে নিজেকে দুর্নীতিমুক্ত প্রমাণ করবেন জেটলি। প্রমাণিত হবে, আপের তোলা সব অভিযোগই ভিত্তিহীন। মোদীর ভাষায়, ‘‘অরুণ জেটলি অনায়াসে এই বিতর্ক থেকে বেরিয়ে আসবেন। ঠিক যেভাবে হাওলা কেলেঙ্কারির অভিযোগ থেকে বেরিয়ে এসেছিলেন লালকৃষ্ণ আডবাণী।’’
সোমাবার রাতেই জেটলির পাশে দল রয়েছে বলে বার্তা দিয়েছেন, বিজেপি সভাপতি অমিত শাহ। এবার নরেন্দ্র মোদীর সার্টিফিকেটও জেটলির হাতে।
দিল্লি সচিবালয়ে সিবিআই তল্লাশির পরেই জেটলিকে নিশানা করে আপ। কেন্দ্রীয় অর্থমন্ত্রীর বিরুদ্ধে ডিডিসিএ দুর্নীতির অভিযোগ তোলন মুখ্যমন্ত্রী অরবিন্দ কেজরীবাল। যাবতীয় অভিযোগকে ভিত্তিহীন বলে সোমবারই দিল্লির মুখ্যমন্ত্রী ছাড়াও পাঁচ আপ নেতার বিরুদ্ধে মানহানির মামলা করেছেন জেটলি। মঙ্গলবার সকালেই কেজরীবাল-সহ বাকিদের নোটিশ পাঠিয়েছে দিল্লি হাইকোর্ট। ৫ ফেব্রুয়ারির মধ্যে তাঁদের বক্তব্য জানাতে বলা হয়েছে। তবে একটা কাঁটা হয়ে রয়ে গিয়েছেন বিজেপিরই সাংসদ তথা প্রাক্তন ক্রিকেটার কীর্তি আজাদ। এই পরিস্থিতিতে প্রধানমন্ত্রী পাশে দাঁড়ানোয় অনেকটাই স্বস্তি পেলেন জেটলি।